Ir-Regolament tal-Kummissjoni (KE) Nru 1752/2002
ta’ l-1 ta’ Ottubru 2002
li jemenda l-Annessi I u II tar-Regolament tal-Kunsill (KEE) Nru 2377/90 li jistabbilixxi proċedura tal-Komunità għall-istabbiliment ta’ limiti massimi ta’ residwi ta’ prodotti mediċinali veterinarji f'oġġetti ta’ l-ikel li joriġinaw mill-annimali
(Test b’ rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jippreskrivi proċedura tal-Komunità għall-istabbiliment ta’ limiti massimi ta’ residwi ta’ prodotti mediċinali veterinarji f'oġġetti ta’ l-ikel li joriġinaw mill-annimali [1], kif l-aħħar emendat bir-Regolament tal-Kummissjoni (KE) Nru 1181/2002 [2] u partikolarment l-Artikoli 6 u 8 tiegħu,
Billi:
(1) Skond ir-Regolament (KEE) Nru 2377/90, għandhom jiġu stabbiliti b’mod progressiv limiti massimi ta’ residwi għas-sustanzi kollha farmakoloġikament attivi li jintużaw fil-Komunità fi prodotti mediċinali veterinarji maħsuba għal somministrazzjoni lill-annimali li jipproduċu l-ikel.
(2) Limiti massimi ta’ residwi għandhom jiġu stabbiliti biss wara l-eżami mill-Kumitat dwar il-Prodotti Mediċinali Veterinarji ta’ l-informazzjoni rilevanti kollha dwar is-sigurtà ta’ residwi tas-sustanza kkonċernata għall-konsumatur ta’ oġġetti l-ikel li joriġinaw mill-annimali u l-impatt ta’ residwi fuq l-ipproċessar industrijali ta’ oġġetti ta’ l-ikel.
(3) Filwaqt li jiġu stabbiliti limiti massimi ta’ residwi ta’ prodotti mediċinali veterinarji f’oġġetti ta’ l-ikel li joriġinaw mill-annimali, huwa meħtieġ illi jiġu speċifikati l-ispeċi ta’ l-annimali li fihom jista’ jkun hemm residwi, il-livelli li jistgħu jkunu preżenti f’kull wieħed mit-tessuti tal-laħam miksub mill-annimal trattat (tessut fil-mira) u n-natura tar-residwi rilevanti għall-monitoraġġ tar-residwi (residwi markatur).
(4) Għall-kontroll ta’ residwi kif previst fil-leġislazzjoni approprjata tal-Komunità, il-limiti massimi ta’ residwi għandhom ġeneralment jiġu stabbiliti għat-tessuti fil-mira tal-fwied jew tal-kliewi. Madankollu l-fwied u l-kliewi jitneħħew spiss mill-karkassi li jiġu mċaqalqa fil-kummerċ internazzjonali, u limiti massimi ta’ residwi għandhom normalment jiġu stabbiliti għall-muskoli u t-tessuti tax-xaħam.
(5) Fil-każ ta’ prodotti mediċinali veterinarji maħsuba għall-użu ta’ għasafar li qed ibidu, ta’ annimali li qed jagħtu l-ħalib jew ta’ naħal ta’ l-għasel, limiti massimi ta’ residwi għandhom jiġu wkoll stabbiliti għall-bajd, ħalib jew għasel.
(6) Ceftiofur għandu jiddaħħal fl-Anness I tar-Regolament (KEE) Nru 2377/90.
(7) Hydroxyethylsalicylate u Xylazine hydrochloride għandhom jiddaħħlu fl-Annesss II tar-Regolament (KEE) Nru 2377/90.
(8) Għandu jitħalla perjodu adegwat qabel id-dħul fis-seħħ ta’ dan ir-Regolament sabiex l-Istati Membri jkunu jistgħu jagħmlu kull aġġustament meħtieġ għall-awtorizzazzjonijiet biex il-prodotti mediċinali veterinarji konċernati jitqiegħdu fis-suq li jkunu ngħataw skond id-Direttiva 2001/82/KE tal-Parlament Ewropew u tal-Kunsill [3] biex jitqiesu d-disposizzjonijiet ta’ dan ir-Regolament.
(9) Il-miżuri previsti f’dan ir-Regolament huma skond l-Opinjoni tal-Kumitat Permanenti dwar il-Prodotti Mediċinali Veterinarji,
ADOTTAT DAN IR-REGOLAMENT:
L-Artikolu 1
L-Annessi I u II tar-Regolament (KEE) Nru 2377/90 huma b’dan emendati kif jidher fl-Anness ta’ dan.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-sittin jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-1 ta’ Ottubru 2002.